送別趙紫芝
作者：劉正之
朝代：宋

paragraphs: 夫君落落大雅姿，聲名早與賀白馳。
錦囊千首不療饑，非詩窮人窮乃時。
憶昔聞君未識面，獨傳句法誇清健。
朅來白下一相逢，傾蓋論心曾幾見。
劃然起柁春江流，我亦江頭尋去舟。
人生相聚會有別，江水江花無盡愁。
萬事不如歸去好，石田茅屋生春草。
如君自是玉堂仙，輕車緩轡長安道。
春日遲遲柳依依，攀柔條兮送君歸。